**ELŐTERJESZTÉS**

**Szombathely Megyei Jogú Város Közgyűlésének 2021. október 28-i ülésére**

**Javaslat az ELTE Savaria Egyetemi Központtal kapcsolatos döntések meghozatalára**

Szombathely Megyei Jogú Város Önkormányzata és az Eötvös Loránd Tudományegyetem (a továbbiakban: Egyetem) között a szombathelyi duális gépészmérnök képzés fenntartásáról szóló megállapodás alapján Önkormányzatunk a 2020/21-es tanévre összesen 114,6 millió Ft támogatást biztosított a duális képzés fenntartása érdekében az Egyetem részére. (50 millió Ft támogatást nyújtott 2020. év tavaszán, majd az együttműködési megállapodás aláírását követően, az abban foglaltak szerint további 64,6 millió Ft került átutalásra.)

A megállapodásban foglaltak alapján a támogatást az Önkormányzat az Eötvös Loránd Tudományegyetem Informatikai Karán folyó szombathelyi duális gépészmérnöki szakon oktató tanárok bérkiegészítésére és lakhatási támogatására, illetve a szombathelyi Campus működési költségeire biztosítja. A szombathelyi Campus működési költségeire maximum a teljes összeg egyetemen alkalmazott általános költséghányadáig használható fel (2020-ban ez 19%).

A 2020. évi támogatási szerződésben előzőeken túlmenően az szerepelt, hogy az 50.000.000,- Ft összegű támogatás magában foglalja többek között:

* a felek között 2016. május 4. napján kötött együttműködési megállapodás alapján az ELTE Gothard Asztrofizikai Obszervatórium 2020. évre jutó, 20 M Ft összegű támogatását, továbbá
* a felek között 2017. május 10. napján létrejött együttműködési megállapodás alapján, az ELTE- Bolyai János Gyakorló Általános Iskola és Gimnázium részére, „étkezési hozzájárulás támogatás” jogcímen, a Támogató által 2020. évre biztosított évi 20 M Ft összeget.

Az Egyetem vállalta, hogy minden év szeptember 30. napjáig írásban tájékoztatja az Önkormányzatot a szombathelyi duális gépészmérnökképzésben részt vevő hallgatói létszámról. Vállalta továbbá, hogy az önkormányzati támogatás összegével a tanévet követően, legkésőbb tárgyév szeptember 30. napjáig szakmai és pénzügyi beszámoló benyújtásával elszámol az Önkormányzat felé.

A szakmai, pénzügyi beszámoló benyújtása és elfogadása feltétele a következő tanévre vonatkozó támogatás utalásának, melyet az Önkormányzat tanévenként előre, tárgyév október 31. napjáig utal át az Egyetem részére.

Az Egyetem a támogatási összegekről az elszámolást határidőben benyújtotta.

Az 50 millió Ft támogatás felhasználásáról benyújtott szakmai beszámoló és pénzügyi összesítés az előterjesztés 1. számú, a 64,6 millió Ft támogatás felhasználásáról benyújtott szakmai beszámoló és pénzügyi összesítés az előterjesztés 2. számú mellékletét képezi. A részletes pénzügyi elszámolások az Egészségügyi és Közszolgálati Osztályon megtekinthetők.

A pénzügyi beszámoló keretében benyújtott pénzügyi dokumentumokat az Egészségügyi és Közszolgálati Osztály munkatársai ellenőrizték, a kifizetéseket megállapodások, szerződések, kinevezési okiratok, a kifizetést igazoló dokumentumok támasztják alá, amelyek megfelelnek a támogatási célnak, a támogatás időszakára vonatkoznak. A bizonylatokon szerepel a támogatási szerződés száma, valamint a hitelesítés.

A Közgyűlés a 141/2020. (VI.25.) Kgy. számú határozatában felkérte az Egyetemet, hogy készítsen egy 5 évre szóló fejlesztési koncepciót, és terjessze a Közgyűlés elé. Az Egyetem szombathelyi intézeteinek, ezen belül kiemelten a város által támogatott gépészképzéssel kapcsolatos fejlesztési elképzeléseit az előterjesztés 3. számú melléklete tartalmazza.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. október „ ”**

**/: Dr. Nemény András :/**

**HATÁROZATI JAVASLAT**

**…./2021.(X.28.) Kgy. sz. határozat**

1. Szombathely Megyei Jogú Város Közgyűlése az Eötvös Loránd Tudományegyetem által - az Önkormányzat és az Egyetem között a szombathelyi duális gépészmérnök képzés fenntartására vonatkozóan megkötött együttműködési megállapodás I.6. pontja alapján – benyújtott szakmai és pénzügyi beszámolót elfogadja.
2. A Közgyűlés felkéri a polgármestert, hogy az Egyetem 2021/2022. tanévre vonatkozó támogatásának utalásáról intézkedjen.
3. A Közgyűlés az Egyetem fejlesztési elképzeléseiről szóló tájékoztatást az előterjesztés 3. számú melléklete szerinti tartalommal tudomásul veszi.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. és 3. pontok vonatkozásában)

2021. október 31. (a 2. pont vonatkozásában)